Zbog nepovoljnih vremenskih uvjeta inspekcija Međunarodne skijaške federacije (FIS), koju je predvodio Hans Pieren, odlučila je otkazati slalomske utrke VIP Snow Queen Trophy na Sljemenu.



Odluku o otkazivanju donio je FIS-ov kontrolor i bivši švicarski skijaš Hans Pieren nakon inspekcije na Sljemenu. Iako su na vrhu Medvednice već danima vremenski uvjeti nepovoljni za organizaciju utrke, čelnici Hrvatskoga skijaškog saveza nadali su se da će dobiti zeleno svjetlo, posebno zbog toga što je najavljeno zahladnjenje, prema jednoj prognozi i do -6, a po drugoj do -2. Uz temperature oko -6 organizatorima bi bila potrebna dva dana da završe stazu, a ako je -2, četiri ili pet dana. Međutim, Pieren nije imao milosti.



Umjesto proslave desetog rođendana Snježne kraljice, stiglo je otkazivanje utrke, prvo u povijesti zagrebačkog natjecanja.



Žao mi je, ali moramo otkazati utrku. U ovakvim vremenskim uvjetima nemoguće je proizvesti snijeg. Nažalost, vrijeme je jače od nas, rekao je Pieren.



Ženska slalomska utrka bila je predviđena za 4. siječnja, a muška dva dana poslije. Obje utrke trebale su se voziti na neradne dane pa su se na Sljemenu očekivale tisuće navijača. Posebno atraktivan dio programa bila bi utrka skijaških legendi "dm Zagreb Ski Legends", koja se trebala održati peti put.



Crveni spust jedna je od najdužih slalomskih staza u Svjetskom skijaškom kupu, no, nažalost, ona je na najmanjoj nadmorskoj visini od svih stanica Svjetskog kupa.



Šteta je velika, i za grad Zagreb i za Hrvatsku, jer je TV slika sa Sljemena trebala ići širom svijeta. Nažalost, Ivica Kostelić ostao je bez još jedne prilike za pobjedu na Sljemenu. U proteklih devet godina Sljeme je stiglo do samog svjetskog vrha, ali protiv prirode se ne može, izjavio je direktor Hrvatskoga skijaškog saveza Vedran Pavlek. Dodao je da će gledatelji koji su kupili ulaznice dobiti povrat novca.



Razočaranje nije skrivao ni gradonačelnik Milan Bandić. Ne možemo sada glavom kroz zid, ne možemo protiv prirode. Deseta Kraljica je otkazana, ali sljedeća će se dogoditi. Novac od Snježne kraljice preusmjerit ćemo za razvoj zagrebačkog sporta, rekao je Bandić.



Kao alternativa Zagrebu spominju se Sestriere u Italiji i Garmisch Partenkirchen u Njemačkoj. Austrijska skijališta ne dolaze u obzir zbog početka Novogodišnje turneje u skijaškim skokovima.